b'\n_START_ARTICLE_\nSin Srakolin\n_START_SECTION_\nKratek povzetek\n_START_PARAGRAPH_\nGaja ima pet let in skupaj s star\xc5\xa1i \xc5\xbeivi v bloku, okoli katerega je polno srak. Njena mama je nose\xc4\x8da in Gaja komaj \xc4\x8daka, da se bo imela s kom igrati. Zgodba se za\xc4\x8dne z o\xc4\x8detovo pripovedjo o srakah, ki kradejo. Gaja pomisli, da bi lahko sraka, ki \xc5\xbeivi v bli\xc5\xbeini njihovega balkona, ukradla njihovega dojen\xc4\x8dka. S to mislijo tudi zaspi in sanja nenavadne sanje, v katerih je glavni junak dojen\xc4\x8dek Srakolin, ki ga sraka ukrade Gajini dru\xc5\xbeini. Srakolin do\xc5\xbeivi razli\xc4\x8dne dogodiv\xc5\xa1\xc4\x8dine in spozna Gajo s katero postaneta prijatelja.\n_START_SECTION_\nPredstavitev glavnih knji\xc5\xbeevnih oseb\n_START_PARAGRAPH_\nGaja je petletnica, ki nestrpno pri\xc4\x8dakuje rojstvo brata ali sestre. Ima strahove in bujno domi\xc5\xa1ljijo, ki sta zna\xc4\x8dilni lastnosti otrok njene starosti. Potem, ko ji o\xc4\x8de pove zgodbo o srakah, jo skrbi, da lahko sraka ukrade njihovega dojen\xc4\x8dka. Je radovedna in mamo pogosto spra\xc5\xa1uje, kdaj bodo dobili novega \xc4\x8dlana dru\xc5\xbeine, ali bo znal \xc5\xbee govoriti... Ko spozna Srakolina jo zanima, kako mu je ime in kako je mogo\xc4\x8de, da zna dojen\xc4\x8dek plezati po drevesih. Njegovo samostojno odkrivanje sveta si razlo\xc5\xbei na zna\xc4\x8dilen otro\xc5\xa1ki na\xc4\x8din. Gaja meni, da je Srakolin izgubljen otrok ali pa ga star\xc5\xa1i no\xc4\x8dejo imeti, ker doma nimajo dovolj prostora in nimajo zanj otro\xc5\xa1ke sobe. Je mnenja, da odrasli o dolo\xc4\x8denih stvareh ne vedo ni\xc4\x8desar in da jih je brezupno prepri\xc4\x8devati, da bi verjeli otrokom, saj so preve\xc4\x8d druga\xc4\x8dni od njih. Srakolin je glavna oseba Gajinih sanj. Izvali se iz jajca, ki ga sraka ukrade dru\xc5\xbeini. Ima podobo in lastnosti \xc4\x8dloveka. Kar je pri njem nenavadno je to, da zna takoj govoriti in plezati po drevesu. Je radoveden, nagajiv, rad se skriva pred odraslimi, svet okoli njega se mu zdi zanimiv in vsak dan odkrije kaj novega. Rad ima tudi svojo prijateljico Gajo, ki jo spozna med svojim potepanjem po bli\xc5\xbenji okolici.\n_START_SECTION_\nKratka analiza\n_START_PARAGRAPH_\nSin Srakolin (1999) je srednje dolga sodobna pravljica. Poleg Gaje in sina Srakolina so v povesti \xc5\xa1e druge literarne osebe kot so: sraka, ki ukrade jajce in skrbi za Srakolina; Gajin o\xc4\x8de, ki povzro\xc4\x8di zaplet s svojo zgodbo o srakah; vzgojiteljica in Gajina mama, ki sta prikazani kot zna\xc4\x8dilni odrasli osebi, saj ne verjameta Gajini zgodbi, ki je mnenja, da odrasli ne razumejo otro\xc5\xa1kega sveta. Pravljica je sestavljena iz dveh delov - okvirne in vlo\xc5\xbene oziroma osrednje zgodbe. Okvirno zgodbo predstavlja ve\xc4\x8der, ko o\xc4\x8de pred spanjem Gaji pove zgodbo o kradljivih srakah ter konec pravljice, ko o\xc4\x8de Gaji sporo\xc4\x8di novico o novem dru\xc5\xbeinskem \xc4\x8dlanu. Vlo\xc5\xbena zgodba so Gajine sanje. Motiv zgodbe je ukradeno jajce. Srakolin je slogovno zaznamovana beseda s slab\xc5\xa1alnim pomenom. V zgodbi je preve\xc4\x8dkrat poudarjena Srakolinova golota in tudi besede kot so pohotne\xc5\xbe in namigovanje na pitje alkohola ne sodijo v otro\xc5\xa1ke zgodbe. Pravljica ima podobne zna\xc4\x8dilnosti zgodbe Mama je znesla jajce pisateljice Babette Cole.'